Ordknappen 2024 ble delt ut på Litteraturfestivalen på Lillehammer den 29. mai 2024. I 2021 utvidet Leser søker bok utdelingen med de to prisene Boksøkprisen og Bransjeprisen Med Boksøkprisen ønsker foreningen å hedre en som i løpet av fjoråret har utgitt en bok som treffer ulike type lesere uten støtte eller i samarbeid med Leser søker bok. I 2024 gikk Boksøkprisen til Aina Basso for novellesamlingen «Eg rissa desse runene». Bransjeprisen tildeles en i litteraturbransjen som har vist et ekstra engasjement for å utvikle nye prosjekter som gjør bøker tilgjengelig for alle. Bransjeprisen 2024 gikk til Det flerspråklige bibliotek. Gjennom sin rolle som et bibliotek for bibliotekene sørger de for at det finnes bøker på mange ulike språkområder i landet vårt. Det flerspråklige bibliotek bidrar til tilhørighet, aksept og mangfold i praksis ved å bringe verden inn i Norge og gjøre oss til et mer mangfoldig og opplyst samfunn.